La două luni după ce a intrat în politică și urma să candideze pe listele Alianței pentru Unirea Românilor la alegerile europarlamentare programate vara aceasta, pe 9 iunie, Monica Iagăr a anunțat că va candida și la Primăria Sectorului 6.
Monica Iagăr, 50 de ani, fostă campioană la săritura în înălțime, medaliată cu aur la Campionatele Europene din 1998, va candida din partea AUR atât pentru europarlamentare, cât și la alegerile locale, la care s-a înscris recent.
Azi, fosta sportivă a anunțat pe contul de Facebook că și-a depus candidatura din partea AUR pentru alegerile pentru funcția de primar al Sectorului 6, ocupată în prezent de Ciprian Ciucu (PNL). Alegerile vor avea loc tot pe 9 iunie.
În ultimele zile, Monica Iagăr a participat în București la strângerea de semnături, atât pentru ea, cât și pentru alți colegi de partid.
„Ne unim în credință” a fost mesajul Monicăi Iagăr, care s-a fotografiat alături de susținători și de liderul partidului, controversatul George Simion.